b'\n_START_ARTICLE_\nLlu\xc3\xads Sol\xc3\xa0 Padr\xc3\xb3\n_START_SECTION_\nSanta Coloma de Queralt. 1891-1931\n_START_PARAGRAPH_\nNascut al si d\'una fam\xc3\xadlia pagesa molt humil, Llu\xc3\xads Sol\xc3\xa0 va tenir cura de la seva formaci\xc3\xb3, primer a l\'escola, els pocs anys que hi pogu\xc3\xa9 assistir, i despr\xc3\xa9s com a autodidacte, principalment a trav\xc3\xa9s de les seves lectures. Va fer el servei militar a Girona els anys 1912 i 1913, aconseguint-hi el grau de caporal. _NEWLINE_El 21 d\'abril de 1917 va contreure matrimoni amb Carme Tolosa Domingo, de Santa Coloma de Queralt (1895-1976). Tingueren cinc fills._NEWLINE_Atret pel m\xc3\xb3n de la tenidoria de llibres, Llu\xc3\xads Sol\xc3\xa0 aprengu\xc3\xa9 l\'ofici de comptable, que exerc\xc3\xad primer en una f\xc3\xa0brica de teixits, despr\xc3\xa9s en un negoci de compra i venda de cereals, i finalment a la Societat An\xc3\xb2nima Cros, en la seva ag\xc3\xa8ncia de Santa Coloma de Queralt._NEWLINE_Entre el 1925 i el 1926 es trasllad\xc3\xa0 amb la seva fam\xc3\xadlia a Sarral (Conca de Barber\xc3\xa0), on li havien ofert una m\xc3\xa9s bona col\xc2\xb7locaci\xc3\xb3 com a comptable. Tenia al seu c\xc3\xa0rrec tres seccions diferents, a la casa anomenada Cano: una farinera, una f\xc3\xa0brica de ciment i l\'empresa d\'autos de l\xc3\xadnia, "La Sarralenca". Molt aviat, per\xc3\xb2, retorn\xc3\xa0 a Santa Coloma de Queralt per establir-s\'hi definitivament, reincorporant-se a la seva feina de comptable en el negoci de cereals.\n_START_SECTION_\nAlcalde de Santa Coloma de Queralt. 1931-1934\n_START_PARAGRAPH_\nEl 14 d\'abril de 1931, despr\xc3\xa9s de les eleccions municipals celebrades el dia 12, es proclam\xc3\xa0 la Segona Rep\xc3\xbablica Espanyola. L\'endem\xc3\xa0, dia 15, es constitu\xc3\xad l\xe2\x80\x99Ajuntament provisional de Santa Coloma de Queralt, i es design\xc3\xa0 alcalde, per aclamaci\xc3\xb3, a en Llu\xc3\xads Sol\xc3\xa0, en representaci\xc3\xb3 de l\'Esquerra Republicana de Catalunya; mai no estigu\xc3\xa9 afiliat al partit, per\xc3\xb2 en compartia els ideals pol\xc3\xadtics i socials._NEWLINE_De la seva gesti\xc3\xb3 municipal se\xe2\x80\x99n pot destacar la preocupaci\xc3\xb3 per millorar l\'educaci\xc3\xb3 dels infants, i la seva sensibilitat social, en uns moments molt delicats de crisi econ\xc3\xb2mica. Va projectar la construcci\xc3\xb3 d\'un modern complex escolar, per a nois i noies, del qual el president de la Generalitat de Catalunya, Francesc Maci\xc3\xa0 i Lluss\xc3\xa0, va posar la primera pedra el dia 24 de juny de 1932. Aquest projecte no el va poder realitzar, i el consistori posterior al 6 d\'octubre de 1934 el desestim\xc3\xa0. En l\'\xc3\xa0mbit social, amb la finalitat de pal\xc2\xb7liar els efectes de l\'atur, va promoure la creaci\xc3\xb3 de brigades municipals, que treballaren sobretot en el millorament de la xarxa vi\xc3\xa0ria de la vila de Santa Coloma de Queralt. Dot\xc3\xa0 tamb\xc3\xa9 la poblaci\xc3\xb3 d\'una nova legislaci\xc3\xb3, les Ordinacions Municipals de 1933.\n_START_SECTION_\nEl 6 d\'octubre de 1934\n_START_PARAGRAPH_\nEn les eleccions municipals del 14 de gener de 1934, a Santa Coloma de Queralt torn\xc3\xa0 a guanyar l\'Esquerra Republicana de Catalunya, i Llu\xc3\xads Sol\xc3\xa0 fou reelegit alcalde. Poc despr\xc3\xa9s, per incompatibilitat amb el seu c\xc3\xa0rrec p\xc3\xbablic i amb el seu pensament pol\xc3\xadtic, fou acomiadat de la feina. En trobar-se, doncs, de cop i volta, sense recursos per a mantenir la seva nombrosa fam\xc3\xadlia, prengu\xc3\xa9 la greu decisi\xc3\xb3 de dimitir el c\xc3\xa0rrec d\'alcalde, pensant recuperar aix\xc3\xad el seu lloc de treball, del qual no podia prescindir. El consell municipal rebutj\xc3\xa0 dues vegades per unanimitat el seu escrit de ren\xc3\xbancia. Finalment, davant la seva insist\xc3\xa8ncia i la gravetat de les seves raons, la corporaci\xc3\xb3 hi acced\xc3\xad. La dimissi\xc3\xb3 li fou acceptada oficialment el dia 22 d\'agost de 1934._NEWLINE_El 6 d\'octubre de 1934, mentre el pa\xc3\xads vivia una situaci\xc3\xb3 pol\xc3\xadtica i social molt tensa, el president de la Generalitat, Llu\xc3\xads Companys i Jover, proclam\xc3\xa0 l\'Estat Catal\xc3\xa0. El moviment fracass\xc3\xa0, contundentment reprimit, si b\xc3\xa9 amb escassa resist\xc3\xa8ncia i amb poc vessament de sang, pel general Dom\xc3\xa8nec Batet i Mestres, cap de la Quarta Divisi\xc3\xb3 Org\xc3\xa0nica, que no es decid\xc3\xad a obeir la consigna del president Companys. Aquest i el seu govern foren detinguts i processats. La repressi\xc3\xb3 fou molt dura: el Parlament de Catalunya i el Govern de la Generalitat foren dissolts, i l\xe2\x80\x99Estatut susp\xc3\xa8s indefinidament._NEWLINE_En el marc d\'aquests fets, el 29 d\'octubre, Llu\xc3\xads Sol\xc3\xa0 fou detingut al seu domicili per la Gu\xc3\xa0rdia Civil sota l\'acusaci\xc3\xb3 d\'haver intervingut en l\'organitzaci\xc3\xb3 del moviment revolucionari. Va passar quaranta dies recl\xc3\xb2s al vaixell-pres\xc3\xb3 "Manuel Arn\xc3\xbas", ancorat al port de Tarragona. El jutge, en prendre-li declaraci\xc3\xb3, ni tan sols el process\xc3\xa0, i sort\xc3\xad en llibertat a primers de desembre. Fou l\'\xc3\xbanic detingut per aquests fets a Santa Coloma de Queralt.\n_START_SECTION_\nLa Guerra Civil. 1936-1939\n_START_PARAGRAPH_\nDespr\xc3\xa9s de passar prop de dos anys en atur, a principis de 1936 la Societat An\xc3\xb2nima Cros ofer\xc3\xad a Llu\xc3\xads Sol\xc3\xa0 la pla\xc3\xa7a de delegat de l\'Ag\xc3\xa8ncia de Santa Coloma, que havia quedat vacant. El dia 31 de mar\xc3\xa7 signava el contracte: es tractava d\'una bona col\xc2\xb7locaci\xc3\xb3, for\xc3\xa7a ben remunerada, amb perspectives de futur._NEWLINE_El 16 de febrer hi hagu\xc3\xa9 eleccions, que donaren el triomf al Front Popular. Aix\xc3\xb2 comport\xc3\xa0 el restabliment de la Generalitat, el Parlament i els Ajuntaments anteriors al 6 d\'octubre de 1934. Llu\xc3\xads Sol\xc3\xa0 es neg\xc3\xa0, quan li ho proposaren des de l\'Ajuntament, a fer cap mena de delaci\xc3\xb3 o a presentar cap den\xc3\xbancia en relaci\xc3\xb3 a la seva detenci\xc3\xb3._NEWLINE_Durant la Guerra Civil, Llu\xc3\xads Sol\xc3\xa0 es dedic\xc3\xa0 exclusivament a treballar per guanyar el pa de la seva fam\xc3\xadlia, sense intervenir en pol\xc3\xadtica. Obligat per les circumst\xc3\xa0ncies b\xc3\xa8l\xc2\xb7liques, a partir del 16 de febrer de 1937 hagu\xc3\xa9 d\'assumir tamb\xc3\xa9 la responsabilitat interina de la Delegaci\xc3\xb3 de la Casa Cros \xe2\x80\x94ara Col\xc2\xb7lectivitat Cros\xe2\x80\x94 a Montblanc, on es despla\xc3\xa7\xc3\xa0 amb regularitat durant tot el per\xc3\xadode b\xc3\xa8l\xc2\xb7lic._NEWLINE_La vila de Santa Coloma de Queralt fou ocupada per les tropes nacionals \xe2\x80\x94concretament per la divisi\xc3\xb3 italiana Littorio, a les ordres del general Gambara\xe2\x80\x94 el dia 14 de gener de 1939. Malgrat la forta resist\xc3\xa8ncia de l\'ex\xc3\xa8rcit republic\xc3\xa0, aquest fet supos\xc3\xa0 l\'acabament de la guerra a la vila.\n_START_SECTION_\nDetenci\xc3\xb3 i proc\xc3\xa9s sumar\xc3\xadssim. 27 de gener - 23 de juny de 1939\n_START_PARAGRAPH_\nEl divendres 27 de gener de 1939, Llu\xc3\xads Sol\xc3\xa0 fou detingut per la Gu\xc3\xa0rdia Civil al seu domicili, al n\xc3\xbam. 9 de la carretera de Sant Vicen\xc3\xa7. S\'endugueren tots els diners que hi havia a casa, la majoria, de cobraments de la Casa Cros, i els pocs estalvis dels seus fills. L\'endem\xc3\xa0, 28 de gener, ingress\xc3\xa0 a la pres\xc3\xb3 de Montblanc, on romangu\xc3\xa9 mentre dur\xc3\xa0 la instrucci\xc3\xb3 del proc\xc3\xa9s, feta pel procediment sumar\xc3\xadssim d\'urg\xc3\xa8ncia. Va prestar declaraci\xc3\xb3 el 17 de febrer i el 31 de maig. En el resum dels fets previ a la celebraci\xc3\xb3 del consell de guerra se\xe2\x80\x99l consider\xc3\xa0 assessor dels comit\xc3\xa8s antifeixistes de Santa Coloma de Queralt i de Santa Perp\xc3\xa8tua de Gai\xc3\xa0, en qualitat de m\xc3\xa0xim dirigent de la pol\xc3\xadtica esquerrana de la comarca i bra\xc3\xa7 dret i home de confian\xc3\xa7a del diputat montblanqu\xc3\xad Josep Folch i Folch. Tamb\xc3\xa9 el consideraven dirigent del moviment revolucionari de 1934 a Sarral i Vallfogona de Riucorb._NEWLINE_El 5 de juny, finalitzada la instrucci\xc3\xb3 del proc\xc3\xa9s, Llu\xc3\xads Sol\xc3\xa0 fou traslladat a la pres\xc3\xb3 de la Punxa de Tarragona a l\'espera del consell de guerra, que tingu\xc3\xa9 lloc el divendres 23 de juny de 1939 a l\'edifici de l\'Audi\xc3\xa8ncia de Tarragona, a la pla\xc3\xa7a d\'en Pallol. El fiscal deman\xc3\xa0 per a ell la pena de mort, pena que el consell confirm\xc3\xa0 en deliberaci\xc3\xb3 secreta. Un tribunal sense cap mena de legitimitat, despr\xc3\xa9s d\'un proc\xc3\xa9s en el qual l\'inculpat no tingu\xc3\xa9 cap possibilitat de gestionar la seva defensa, el declar\xc3\xa0 culpable en concepte d\'autor del delicte de rebel\xc2\xb7li\xc3\xb3 militar._NEWLINE_Acabat el judici, Llu\xc3\xads Sol\xc3\xa0 fou traslladat a la pres\xc3\xb3 de Pilat, la pres\xc3\xb3 provincial, que tenia aleshores la seva seu en aquesta construcci\xc3\xb3 romana amb afegits medievals, coneguda com a castell o torre de Pilat, situada a la pla\xc3\xa7a del Rei de la ciutat de Tarragona. A la sala 3a d\'aquest ll\xc3\xb2brec edifici convisqu\xc3\xa9 amb el jove Josep Subirats i Pi\xc3\xb1ana, tamb\xc3\xa9 condemnat a mort, el qual al cap de molts anys el recordava encara: \xc2\xabel 20 d\'octubre de 1939 afusellaren Llu\xc3\xads Sol\xc3\xa0 i Padr\xc3\xb3, qui fou alcalde de Santa Coloma de Queralt abans de la guerra. La seva execuci\xc3\xb3 va deixar cicatrius en la meva sensibilitat, tanta era l\'estima que ens ten\xc3\xadem\xc2\xbb.\n_START_SECTION_\nExecuci\xc3\xb3. 20 d\'octubre de 1939\n_START_PARAGRAPH_\nLes gestions dutes a terme per aconseguir l\'indult no donaren cap resultat, i el dia 7 d\'octubre Franco don\xc3\xa0 l\xe2\x80\x99enterado a la sent\xc3\xa8ncia de mort dictada contra Llu\xc3\xads Sol\xc3\xa0 pel consell de guerra permanent de Tarragona. La pena s\'execut\xc3\xa0 a les 6 h de la matinada del divendres 20 d\'octubre de 1939, a la muntanyeta de l\'Oliva, prop del cementiri de Tarragona. Amb ell foren afusellats 42 companys m\xc3\xa9s. La matinada del dia anterior havien estat afusellats uns altres 42 condemnats, entre ells el seu convilat\xc3\xa0 Joan Veciana Soto, de 51 anys. Llu\xc3\xads Sol\xc3\xa0 tenia 48 anys._NEWLINE_El P. Joan Calaf Balcells (1890-1961), jesu\xc3\xafta, va atendre humanament i espiritualment Llu\xc3\xads Sol\xc3\xa0 en els seus \xc3\xbaltims moments, el qual li confi\xc3\xa0 la carta de comiat que havia escrit uns instants abans perqu\xc3\xa8 la lliur\xc3\xa9s als seus familiars. Aquests s\'assabentaven de l\'execuci\xc3\xb3 el mateix dia, per mitj\xc3\xa0 d\'una llista penjada a la paret de la pres\xc3\xb3. Carme Tolosa, la seva esposa, avisada a temps per uns amics de Tarragona, s\'hi despla\xc3\xa7\xc3\xa0 en taxi des de Santa Coloma de Queralt el mateix divendres 20 d\'octubre, acompanyada dels seus fills Joan i Teresa, i del seu cunyat Josep. Els cossos dels afusellats eren dipositats al cementiri, en senzilles caixes de fusta sense pintar, a l\'espera que fossin identificats i reclamats pels familiars. Aquells dels quals ning\xc3\xba no es feia c\xc3\xa0rrec eren enterrats en una fossa comuna. L\'hagueren de cercar caixa per caixa; el ta\xc3\xbct de Llu\xc3\xads Sol\xc3\xa0 era un dels darrers i, en destapar-lo, els aparegu\xc3\xa9 ben vestit i afaitat, i gaireb\xc3\xa9 sense rastre de sang en el cos: en el seu front, el forat net, prec\xc3\xads, del tret de gr\xc3\xa0cia._NEWLINE_Fou enterrat al n\xc3\xadnxol n\xc3\xbam. 22 de la secci\xc3\xb3 6a, en un sector del cementiri de Tarragona que actualment ja no existeix i que es destinava als afusellats. El 21 d\'octubre s\'inscrivia la seva defunci\xc3\xb3 al registre civil de la ciutat: \xc2\xabEn Tarragona, provincia de id., a las diecis\xc3\xa9is horas y treinta minutos del d\xc3\xada veintiuno de Octubre de mil novecientos treinta y nueve, ante D. Joaqu\xc3\xadn Delcl\xc3\xb3s Baluey, Juez municipal accidental y D. Bernardo Montserrat Baldrich, secretario habilitado, se procede a inscribir la defunci\xc3\xb3n de D. Luis Sol\xc3\xa1 Padr\xc3\xb3, de edad cuarenta y ocho a\xc3\xb1os, natural de Santa Coloma de Queralt, hijo de D. Jos\xc3\xa9 y de Do\xc3\xb1a Mar\xc3\xada, domiciliado en el mismo, de profesi\xc3\xb3n escribiente y de estado casado. Falleci\xc3\xb3 en esta Ciudad el d\xc3\xada de ayer, a las seis horas, a consecuencia de hemorragia interna, seg\xc3\xban resulta de oficio y certificaci\xc3\xb3n facultativa recibidos y reconocimiento practicado, y su cad\xc3\xa1ver habr\xc3\xa1 de recibir sepultura en el Cementerio de esta Ciudad\xc2\xbb. El 22 de desembre de 1965 les seves despulles foren traslladades al cementiri de Santa Coloma de Queralt, on reposen en un n\xc3\xadnxol amb una senzilla l\xc3\xa0pida amb una creu i una inscripci\xc3\xb3 que diu: \xc2\xabLlu\xc3\xads Sol\xc3\xa0 Padr\xc3\xb3 i fam\xc3\xadlia\xc2\xbb.\n_START_SECTION_\nText de la carta de comiat\n_START_PARAGRAPH_\n\xc2\xabA la meva estimada esposa, als meus estimats fills:_NEWLINE_Quan arribi a les vostres mans aquesta carta, la meva carta p\xc3\xb2stuma, haur\xc3\xa9 deixat d\'existir. Rebeu amb ella el meu \xc3\xbaltim al\xc3\xa8, estimeu-vos molt, tant com jo us estimo, viviu amb dignitat com jo he viscut i moro. Sabeu prou b\xc3\xa9 que tinc la consci\xc3\xa8ncia neta i tranquil\xc2\xb7la i aix\xc3\xb2 em d\xc3\xb3na enteresa i serenitat completa per arribar a l\'\xc3\xbaltim moment de la meva vida. Seguiu les pr\xc3\xa0ctiques que Crist ens ha ensenyat, no feu cap mal a ning\xc3\xba i feu tant de b\xc3\xa9 com pugueu. Recordeu-me pel que m\'estimeu i no vull que ni\xc3\xafn en vosaltres ni rancors ni odis ni remotament cap mena de venjan\xc3\xa7a. La meva resposta al mal que m\'han fet, resposta que ha de ser la vostra, \xc3\xa9s aquesta: Perd\xc3\xb3! He viscut honrat, s\xc3\xb3c honrat i moro honrat amb la consci\xc3\xa8ncia tranquil\xc2\xb7la, prompte a compar\xc3\xa8ixer davant el Tribunal de D\xc3\xa9u, l\'\xc3\xbanic que no s\'equivoca. Moro cristianament, reseu per mi, estimada esposa, Carme de la meva \xc3\xa0nima, i vosaltres, fills del meu cor. Dediqueu-me un funeral, i \xc3\xa9s el meu desig que aviseu nom\xc3\xa9s la fam\xc3\xadlia. He arribat al final del meu dest\xc3\xad, trist dest\xc3\xad! Estic molt agra\xc3\xaft a totes les persones que s\'han interessat per mi; feu-los present a totes aquest agra\xc3\xafment donant-los de part meva expressives gr\xc3\xa0cies. A Josep M. Requesens, especialment, el meu reconeixement m\xc3\xa9s expressiu i sincer, aix\xc3\xad com a C\xc3\xa8sar, a Josep Pere, a Mundi i a tots els qui us han distingit amb les seves atencions. A tota la fam\xc3\xadlia, gr\xc3\xa0cies per tot. No els esmento perqu\xc3\xa8 al\xc2\xb7ludeixo a tots, els meus germans, els teus germans, nebots i altres, a tots els tinc presents en aquests moments, els \xc3\xbaltims de la meva vida. Ad\xc3\xa9u esposa meva, ad\xc3\xa9u fills meus: resigneu-vos. Esposa meva, diposito en aquesta carta un pet\xc3\xb3 que transmetr\xc3\xa0s als nostres fills amb tot l\'ardor del meu cor. Escriviu al meu germ\xc3\xa0 Joan i digueu-li que el seu nom el tinc unit als vostres en aquests moments i que desitjo que ben aviat recobri la llibertat i pugui reunir-se amb els seus. Ad\xc3\xa9u per sempre. Rebeu milions de besades i abra\xc3\xa7ades del vostre esp\xc3\xb2s i pare que us idolatra._NEWLINE_Llu\xc3\xads Sol\xc3\xa0, Tarragona, Pres\xc3\xb3 de Pilat, en la nit del 19 al 20 d\'octubre de 1939\xc2\xbb.'